ΓΡΑΠΤΗ ΕΡΩΤΗΣΗ P-1673/96 υποβολή: Carmen Fraga Estιvez (PPE) προς την Επιτροπή (12 Ιουνίου 1996)

Θέμα: Διεξαγωγή ερευνών για τις απάτες κατά την εισαγωγή κονσερβών τόννου μέσω του Συστήματος Γενικευμένων Προτιμήσεων (ΣΓΠ)

Το 1994 η Επιτροπή διεξήγαγε επιτόπιους ελέγχους σε διάφορες επιχειρήσεις του Ισημερινού και της Κολομβίας που εξάγουν στην ΕΕ κονσέρβες και φιλέτα τόννου στο πλαίσιο των δασμολογικών παραχωρήσεων του ΣΓΠ. Από τις πληροφορίες της ίδιας της Επιτροπής προκύπτει ότι διαπιστώθηκαν ανωμαλίες που μόνον ως σκανδαλώδεις θα μπορούσαν να χαρακτηρισθούν.

Για το λόγο αυτό, ερωτάται η Επιτρποή ποια μέτρα προτίθεται να λάβει λόγω των αποτελεσμάτων των ελέγχων που διεξήγαγε, προκειμένου να αποφευχθούν οι απάτες κατά την εισαγωγή κονσερβών και φιλέτων τόννου μέσω του ΣΓΠ και του Συμφώνου των Άνδεων και πότε σκοπεύει να διενεργήσει νέους επιτόπιους ελέγχους, εξαναγκάζοντας με τον τρόπο αυτό τις εν λόγω επιχειρήσεις να θέσουν αμέσως τέλος στις ανωμαλίες που παρατηρούνται;

Απάντηση της κας Gradin εξ ονόματος της Επιτροπής (16 Ιουλίου 1996)

Οι έρευνες που διενεργήθηκαν στον Ισημερινό και την Κολομβία από την Επιτροπή, με την απόλυτη συνεργασία των εθνικών αρχών, αφορούσαν τις εισαγωγές κατεργασμένου τόνου στην Κοινότητα το 1994 με πιστοποιητικά προνομιακής καταγωγής βάσει του Συστήματος Γενικευμένων Προτιμήσεων (ΣΓΠ). Όπως αναφέρεται στην ετήσια έκθεση 1994 σχετικά με την καταπολέμηση της απάτης, η Επιτροπή ζήτησε από τα κράτη μέλη να προβούν στην είσπραξη τελωνειακών δασμών για τις εισαγωγές από τον Ισημερινό και την Κολομβία προϊόντων μη καταγόμενων από τις χώρες αυτές όπως διαπιστώθηκε κατά τη διάρκεια των εν λόγω ερευνών.

Η Επιτροπή δεν διενεργεί επιτόπιες επιθεωρήσεις, αλλά ερευνά τις περιπτώσεις για τις οποίες υπάρχουν υποψίες παρατυπίας. Έτσι, η ίδια η Επιτροπή δεν μπορεί να λάβει άμεσα μέτρα για την αποτροπή των εξαγωγέων τρίτων χωρών από τη διάπραξη περαιτέρω απάτης. Το καθήκον αυτό είναι αρμοδιότητα των τρίτων ενδιαφερόμενων χωρών οι οποίες είναι επιφορτισμένες ουσιαστικά με την έκδοση πιστοποιητικών τύπου Α για τη χορήγηση προνομιακού καθεστώτος.

Οι αρχές των δύο χωρών έχουν θεσπίσει τώρα συμπληρωματικές διαδικασίες επιθεώρησης προκειμένου να εξασφαλισθεί η σωστή καταγωγή των εξαγόμενων αγαθών. Επίσης εκδόθηκαν νομοθετικά μέτρα για την αποτροπή τέτοιου είδους παρατυπιών. Θεσπίστηκαν νέοι κανόνες καταγωγής οι οποίο τέθηκαν σε ισχύ από τις 7 Ιανουαρίου 1995. Οι κανόνες αυτοί ορίζουν ότι η καταγωγή του φορτίου της δότριας χώρας μπορεί να είναι σωρευτική με τα αλιεύματα των κοινοτικών πλοίων. Κατά συνέπεια, οι ενδιαφερόμενες επιχειρήσεις και δημόσιες υπηρεσίες κατανοούν τώρα καλύτερα τα κριτήρια χορήγησης των πλεονεκτημάτων του κοινοτικού ΣΓΠ.

Το πρόγραμμα εργασίας 1996 για την «Καταπολέμηση της απάτης» προβλέπει ότι η Επιτροπής θα προβεί σε ανακοίνωση στον τομέα των προνομιακών συμφωνιών. Η ανακοίνωση αυτή θα έχει αντικείμενο ορισμένα ζητήματα που αποβλέπουν στην ενίσχυση του συστήματος ώστε να καταστεί λιγότερο ευάλωττο στην απάτη. Η ανακοίνωση αυτή θα υποβληθεί το φθινόπωρο 1996.

Προς το παρόν, η Επιτροπή δεν έχει καμία άλλη πληροφορία σχετικά με τον Ισημερινό και την Κολομβία. Ωστόσο, εάν το αξιότιμο μέλος διαθέτει συγκεκριμένες πληροφορίες, η Επιτροπή είναι έτοιμη να προβεί σε νέες έρευνες.